hu es hu en hu hu hu hu hu hu hu hu hu hu hu hu hu hbs_lat en pt pl tr en hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu en de hu hu hu hu hu hu hu en
Kutyák és macskák legfontosabb belső élősködői | Cédrus Patika
Számos parazita faj gazdái lehetnek kedvenceink. A fertőzést okozó leggyakoribb féregfajokat a következőképpen csoportosíthatjuk:
Fonálférgek: orsóféreg ( Toxocara canis ), ostorféreg ( Trichuris vulpis ), kampósféreg ( Ancylostoma caninum )
Galandférgek: uborkamagképű galandféreg ( Dipylidium caninum ), egyéb galandféreg fajok (Echinococcus, Taenia )
Macska esetében a fertőzést a Toxocara mystax nevű orsóféreg okozza, mely valamivel kisebb, mint a kutyában élősködő féreg, de a fejlődése ahhoz hasonlóan történik. Mindössze annyi a különbség, hogy a macskánál méhen belüli fertőzöttség nincsen, a kismacskák leggyakrabban az anyjuk tejével fertőződnek.
Okozhatnak ezek a férgek súlyos betegséget?
A belső élősködők által okozott probléma súlyosságát több tényező befolyásolja. Így például az állat kora, általános egészségi állapota, a fertőzöttség mértéke és a parazita faja is. Felnőtt állatokban csak ritkán találkozunk súlyos tünetekben megnyilvánuló fertőzöttséggel, és a megbetegedett állatok rendszerint más ok miatt legyengült immunrendszerrel rendelkeznek vagy súlyos tartási hibák állnak a háttérben.
A féregfertőzöttség elsősorban a kölyökkutyák és macskák esetében jelenthet súlyos problémát. Az orsóférgesség szinte minden fiatal állatban előfordul. Közepesen súlyos esetben a fertőzöttség növekedésben való visszamaradást, a has puffadtságát, fájdalmasságát okozza, nagy mennyiségű féreg jelenléte a bélrendszerben azonban akár bélelzáródást, nagyfokú gyengeségét, sőt akár idegrendszeri tüneteket is okozhat.
Hogyan fertőznek a férgek?
Az állatok rendszerint szájon át veszik fel a paraziták fertőző alakját. A férgek fejlődési ciklusuk alapján két fő csoportba sorolhatók. A fonálférgek esetében a fejlődő parazitának nincs szüksége köztigazdára. Ez azt jelenti, hogy ebben az esetben a bélben élő, ivarérett férgek petéket termelnek, amelyek a bélsárral ürülnek a környezetbe, ahol hosszú ideig életben maradnak, és a szaglászó, gödröt ásó kutyák könnyen felvehetik őket.
A galandférgek fejlődési ciklusa ennél összetettebb. A nőivarú, kifejlett férgek ebben az esetben is ugyanúgy termelik a petéket, és azok ugyanúgy kijutnak a külvilágra. Azonban ha a kutya veszi fel a petéket, bélcsatornájában nem fog kialakulni belőlük a kifejlett féreg. Ehhez előbb egy másik állatnak (a köztigazdának) kell felvennie a kutya által ürített petéket, hogy szervezetében kialakulhasson a parazita kutyák számára fertőzőképes alakja és a kutya vagy macska rendszerint a köztigazda parazitákat tartalmazó húsának elfogyasztásával fertőződik.
Átterjedhet a fertőzés az emberre is?
Bizonyos férgek képesek a parazitás fertőzéseket állatról emberre átvinni. Az állatról emberre terjedő betegségeket zoonózisoknak nevezzük. A kutyák orsóférge, a Toxocara canis a legismertebb zoonotikus féregfaj. Az ember fertőzése orsóféreg petéket tartalmazó homok-, föld, mosatlan gyümölcs, zöldség felvételével történhet. A kisgyermekek vannak a legnagyobb veszélynek kitéve, mert ők gyakran megfeledkeznek a higiénés rendszabályok betartásáról. Az orsóféreg lárvák a bélből kikerülve vándorolnak az emberi szervezetben. Elérhetik például a szemet is, és állandó látászavarokat okozhatnak.
Miért kell féregteleníteni az állataimat?
A rendszeres féregtelenítés szükséges, mert:
1. hozzájárul az állat jó közérzetéhez
2. a férgesség olyan betegségekhez vezethet, melyeket csak klinikai úton lehet kezelni
3. a rendszeres kezeléssel csökkentjük a környezet szennyeződését
4. a fertőzések emberre történő átvitelének a csökkentése mindannyiunk érdeke
Cím: Budapest XX. kerület
Nyáry Pál utca 101.
Internetes és telefonos rendelés feltételei
© 2016 All rights reserved. - sitebuild and design by netDesign